title: Rialachán Cur Chun Feidhme (AE) 2021/447 ón gCoimisiún an 12 Márta 2021 lena gcinntear luachanna tagarmhairc athbhreithnithe maidir le lamháltais astaíochtaí a leithdháileadh saor in aisce le haghaidh na tréimhse ó 2021 go 2025 de bhun Airteagal 10a(2) de Threoir 2003/87/CE ó Pharlaimint na hEorpa agus ón gComhairle (Téacs atá ábhartha maidir le LEE)

text:
                  15.3.2021

                  GA

                  Iris Oifigiúil an Aontais Eorpaigh

                  L 87/29

         RIALACHÁN CUR CHUN FEIDHME (AE) 2021/447 ÓN gCOIMISIÚN
         an 12 Márta 2021
         lena gcinntear luachanna tagarmhairc athbhreithnithe maidir le lamháltais astaíochtaí a leithdháileadh saor in aisce le haghaidh na tréimhse ó 2021 go 2025 de bhun Airteagal 10a(2) de Threoir 2003/87/CE ó Pharlaimint na hEorpa agus ón gComhairle
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Threoir 2003/87/CE ó Pharlaimint na hEorpa agus ón gComhairle an 13 Deireadh Fómhair 2003 lena mbunaítear córas maidir le lamháltais astaíochtaí gás ceaptha teasa a thrádáil laistigh den Aontas agus lena leasaítear Treoir 96/61/CE ón gComhairle (1), agus go háirithe an tríú fomhír d’Airteagal 10a(2) de,
         De bharr an mhéid seo a leanas:

                     (1)

                     Le Cinneadh 2011/278/AE ón gCoimisiún (2) rinneadh 54 thagarmharc a chinneadh, ar tagarmharcanna iad a úsáidtear mar bhunús le leithdháileadh saor in aisce (na “tagarmharcanna”), agus rinneadh luachanna na dtagarmharcanna sin a chinneadh le haghaidh na tréimhse ó 2013 go 2020. Rinneadh Cinneadh 2011/278/AE a aisghairm agus a ionadú le Rialachán Tarmligthe (AE) 2019/331 ón gCoimisiún (3) ón 1 Eanáir 2021 agus leagadh síos sa Rialachán céanna túsphointí comhionanna le haghaidh chinneadh na rátaí laghdaithe bliantúla maidir le gach uasdátú ar luach tagarmhairc le haghaidh na tréimhse ó 2021 go 2030.

                     (2)

                     A mhéid ab fhéidir, rinneadh na 54 luach tagarmhairc i gCinneadh 2011/278/AE a chinneadh ar bhonn sonraí maidir le héifeachtúlacht na suiteálacha aonair i ndáil le gáis ceaptha teasa, ar sonraí iad a chuir na comhlachais Eorpacha earnála faoi seach ar fáil de réir rialacha arna sainiú ag an gCoimisiún le treoirpháipéar agus “leabhair rialacha earnála”, mar a thugtar orthu. I bhfianaise chineál deonach an bhailithe sonraí, níor chumhdaigh an tacar sonraí na suiteálacha uile lena mbaineann. Bunaíodh 14 luach tagarmhairc táirge ar shonraí ó shuiteálacha aon táirge, toisc nár measadh go raibh sé indéanta astaíochtaí a shannadh do tháirgí aonair ag na suiteálacha iltáirge lena mbaineann laistigh den tréimhse ama a bhí ceadaithe. De bharr easpa sonraí ó shuiteálacha aonair, bunaíodh cúig luach tagarmhairc táirge, chomh maith leis na luachanna tagarmhairc teasa agus breosla, ar fhaisnéis ó Dhoiciméid Tagartha um na Teicnící is Fearr atá ar Fáil (BREFanna) nó ar litríocht eile. Bunaíodh ceithre luach tagarmhairc táirge ar luachanna tagarmhairc táirge eile chun cothrom iomaíochta a áirithiú do tháirgeoirí na dtáirgí céanna nó táirgí comhchosúla.

                     (3)

                     Tá na luachanna tagarmhairc athbhreithnithe le cinneadh ar bhonn faisnéis fhíoraithe maidir le héifeachtúlacht gás ceaptha teasa suiteálacha arna tuairisciú de bhun Airteagal 11 de Threoir 2003/87/CE le haghaidh na mblianta 2016 agus 2017. I gcás gach tagarmhairc, tá meánfheidhmíocht an 10 % de na suiteálacha is éifeachtúla in 2016 agus 2017 le ríomh. Ar bhonn comparáid idir na luachanna sin agus na luachanna tagarmhairc a leagtar amach i gCinneadh 2011/278/AE, a bhí bunaithe ar shonraí feidhmíochta le haghaidh na mblianta 2007 agus 2008, tá na rátaí laghdaithe bliantúla le cinneadh maidir le gach tagarmharc le haghaidh na tréimhse 9 mbliana ó 2007/2008 go 2016/2017. Tá na rátaí laghdaithe bliantúla sin le húsáid ansin chun na laghduithe comhfhreagracha ar na luachanna tagarmhairc a ríomh, trí bhíthin eachtarshuímh, le haghaidh na tréimhse 15 bliana ó 2007/2008 go 2022/2023. I gcomhréir le hAirteagal 10a(2) de Threoir 2003/87/CE, níor cheart an laghdú a chuirtear i bhfeidhm le haghaidh na tréimhse 15 bliana a bheith níos lú ná 3 % ná níos airde ná 24 %. Tá feidhm ag forálacha sonracha chun na luachanna tagarmhairc a thabhairt cothrom le dáta le haghaidh comhdhúile aramatacha, hidrigine, gás sintéiseach agus miotal te.

                     (4)

                     An liosta de na suiteálacha ina bhfuil faisnéis is ábhartha maidir le lamháltais astaíochtaí a leithdháileadh saor in aisce, chuir na Ballstáit faoi bhráid an Choimisiúin é faoin 30 Meán Fómhair 2019 i gcomhréir le hAirteagal 11(1) de Threoir 2003/87/CE. Chun a áirithiú go bhfuil na luachanna tagarmhairc bunaithe ar shonraí cearta, rinne an Coimisiún grinnseiceálacha ar iomláine agus ar chomhsheasmhacht na sonraí is ábhartha maidir le lamháltais astaíochtaí a leithdháileadh saor in aisce, agus úsáid á baint as uirlisí uathoibrithe freisin. I gcás inarbh iomchuí, d’iarr an Coimisiún soiléirithe agus ceartúcháin ar na húdaráis inniúla lena mbaineann. Mar thoradh ar an nós imeachta sin, fuair an Coimisiún tacar sonraí a bhí cruinn, comhsheasmhach agus inchomparáide maidir le héifeachtúlachtaí gáis cheaptha teasa na suiteálacha do-aistrithe go léir a chumhdaítear le Treoir 2003/87/CE. Úsáideadh an tacar sonraí ardcháilíochta sin chun na luachanna tagarmhairc athbhreithnithe a chinneadh le haghaidh na tréimhse ó 2021 go 2025 i gcás gach ceann de na 54 thagarmharc. Úsáideadh sonraí ó na foshuiteálacha uile a thagann faoi shainiú tagarmhairc shonraigh, mar a leagtar amach in Iarscríbhinn I a ghabhann le Rialachán Tarmligthe (AE) 2019/331, chun meánfheidhmíocht an 10 % de na suiteálacha is éifeachtúla sna blianta 2016 agus 2017 a chinneadh, mar a bhunaítear in Airteagal 10a(2) de Threoir 2003/87/CE agus in aithris (11) de Threoir (AE) 2018/410 ó Pharlaimint na hEorpa agus ón gComhairle (4).

                     (5)

                     Bunaítear le hAirteagal 27 de Threoir 2003/87/CE go gceadaítear do na Ballstáit, faoi choinníollacha áirithe, suiteálacha a eisiamh ó EU ETS a thuairiscigh astaíochtaí níos lú ná 25 000 tona de choibhéis dé-ocsaíde carbóin agus, i gcás ina ndéanann siad gníomhaíochtaí dócháin, a bhfuil ionchur teirmeach rátaithe acu faoi bhun 35 MW, gan astaíochtaí ó bhithmhais a chur san áireamh. Bunaítear le hAirteagal 27a de Threoir 2003/87/CE go gceadaítear do na Ballstáit suiteálacha a eisiamh ó EU ETS freisin a thuairiscigh astaíochtaí níos lú ná 2 500 tona de choibhéis dé-ocsaíde carbóin, gan astaíochtaí ó bhithmhais a chur san áireamh. Bunaithe ar na forálacha sin, chinn roinnt Ballstát suiteálacha a eisiamh ó EU ETS le haghaidh na tréimhse ó 2021 go 2025. Níor cheart na suiteálacha sin a chur san áireamh agus na luachanna tagarmhairc athbhreithnithe á gcinneadh.

                     (6)

                     Áirítear i Rialachán Tarmligthe (AE) 2019/331 rialacha maidir le hastaíochtaí a chinneadh ar leibhéal na foshuiteála chun a áirithiú go gcaithfear go comhsheasmhach le hastaíochtaí a bhaineann le hallmhairiú, le honnmhairiú agus le táirgeadh inmheánach teasa intomhaiste, dramhghás ina bhfuil carbón agus CO2 aistrithe. Chun na críche sin, rinneadh na fachtóirí ábhartha astaíochta a chinneadh trí úsáid a bhaint as na luachanna tagarmhairc teasa agus breosla a tugadh cothrom le dáta ar a seal trí na rátaí laghdaithe bliantúla arna gcinneadh a chur i bhfeidhm. I gcás allmhairí teasa ag a bhfuil fachtóirí astaíochta nach eol nó nár sainíodh go soiléir agus i gcás onnmhairí teasa, úsáideadh luach 53,3 coibhéis tona CO2/TJ. Fuarthas an luach sin trí ráta laghdaithe bliantúil 1,6 % a chur i bhfeidhm ar luach an tagarmhairc teasa le haghaidh na tréimhse 9 mbliana ó 2007/2008 go 2016/2017. I gcás onnmhairí dramhgháis, rinneadh luach 37,4 coibhéis tona CO2/TJ a dhealú ó fhachtóir astaíochta iarbhír an dramhgháis. Comhfhreagraíonn an luach sin d’fhachtóir astaíochta an gháis nádúrtha (56,1 coibhéis tona CO2/TJ) arna iolrú faoi fhachtóir 0,667 lena dtugtar cuntas san éagsúlacht in éifeachtúlachtaí idir úsáid an dramhgháis agus úsáid ghás nádúrtha an bhreosla tagartha. I gcás allmhairí dramhgháis, úsáideadh luach 48,0 coibhéis tona CO2/TJ. Fuarthas an luach sin trí ráta laghdaithe bliantúil 1,6 % a chur i bhfeidhm ar luach an tagarmhairc breosla le haghaidh na tréimhse 9 mbliana ó 2007/2008 go 2016/2017.

                     (7)

                     I gcás foshuiteálacha lena n-allmhairítear táirgí idirmheánacha a bhfuil a dtáirgeadh faoi chumhdach theorainneacha córais an tagarmhairc táirge ábhartha agus i gcás nárbh indéanta na hastaíochtaí ceaptha teasa a chinneadh a bhaineann le táirgeadh na dtáirgí idirmheánacha sin bunaithe ar na sonraí a cuireadh isteach, níor cheart éifeachtúlachtaí gás ceaptha teasa na bhfoshuiteálacha lena mbaineann a chur san áireamh agus na luachanna tagarmhairc athbhreithnithe á gcinneadh. Baineann sé seo leis na nuashonruithe ar an luach tagarmhairc le haghaidh táirgí scaglainne, miotal te, dolaimít shintéaraithe, amóinia, hidrigine agus luaith shóide. I gcás foshuiteálacha lena n-onnmhairítear táirgí idirmheánacha, agus i gcás nárbh indéanta na hastaíochtaí ceaptha teasa a chinneadh a bhaineann leis na próisis ina dhiaidh sin bunaithe ar na sonraí a cuireadh isteach, níor cheart éifeachtúlachtaí gás ceaptha teasa na bhfoshuiteálacha lena mbaineann a chur san áireamh agus na luachanna tagarmhairc athbhreithnithe á gcinneadh. Baineann sé seo leis an luach tagarmhairc a thabhairt cothrom le dáta le haghaidh táirgí scaglainne, agus miotal te.

                     (8)

                     An mhodheolaíocht chun astaíochtaí a shannadh d’fhoshuiteálacha éagsúla a leagtar síos i Rialachán Tarmligthe (AE) 2019/331, d’fhéadfadh éifeachtúlachtaí diúltacha gás ceaptha teasa a bheith mar thoradh uirthi i gcásanna ina ndéantar an teas a tháirgtear agus úsáid á baint as breosla a bhfuil fachtóir astaíochta íseal aige a onnmhairiú chuig foshuiteálacha nó chuig suiteálacha eile. I gcásanna den sórt sin, ba cheart éifeachtúlacht gás ceaptha teasa na foshuiteála lena mbaineann a shocrú ag nialas chun na luachanna tagarmhairc athbhreithnithe a chinneadh.

                     (9)

                     Tá na bearta dá bhforáiltear sa Rialachán seo i gcomhréir le tuairim an Choiste um Athrú Aeráide,

               TAR ÉIS AN RIALACHÁN SEO A GHLACADH:

            Airteagal 1
            Na luachanna tagarmhairc athbhreithnithe a liostaítear san Iarscríbhinn, beidh feidhm acu maidir le leithdháileadh saor in aisce comhchuibhithe na lamháltas astaíochtaí le haghaidh na tréimhse ó 2021 go 2025.

            Airteagal 2
            Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 12 Márta 2021.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 275, 25.10.2003, lch. 32.

            (2)  Cinneadh 2011/278/AE ón gCoimisiún an 27 Aibreán 2011 lena gcinntear rialacha uile-Aontais idirthréimhseacha maidir le leithdháileadh comhchuibhithe saor in aisce lamháltas astaíochtaí de bhun Airteagal 10a de Threoir 2003/87/CE ó Pharlaimint na hEorpa agus ón gComhairle (IO L 130, 17.5.2011, lch. 1).

            (3)  Rialachán Tarmligthe (AE) 2019/331 ón gCoimisiún an 19 Nollaig 2018 lena gcinntear rialacha uile-Aontais idirthréimhseacha maidir le leithdháileadh comhchuibhithe saor in aisce lamháltas astaíochtaí de bhun Airteagal 10a de Threoir 2003/87/CE ó Pharlaimint na hEorpa agus ón gComhairle (IO L 59, 27.2.2019, lch. 8).

            (4)  Treoir (AE) 2018/410 ó Pharlaimint na hEorpa agus ón gComhairle an 14 Márta 2018 lena leasaítear Treoir 2003/87/CE chun laghduithe costéifeachtacha astaíochtaí agus infheistíochtaí ísealcharbóin a fheabhsú, agus Cinneadh (AE) 2015/1814 (IO L 76, 19.3.2018, lch. 3).

            IARSCRÍBHINN
            Tagarmharcanna
            Chun críocha na hIarscríbhinne seo, beidh feidhm ag na sainithe ar tháirgí a chumhdaítear agus ar na próisis agus ar na hastaíochtaí a chumhdaítear (teorainneacha córais) a leagtar amach in Iarscríbhinn I a ghabhann le Rialachán Tarmligthe (AE) 2019/331.
            1.   Tagarmharcanna táirge gan inmhalartacht breosla agus leictreachais a chur san áireamh

                        Tagarmharc táirge

                        Meánluach an 10 % de na suiteálacha is éifeachtúla in 2016 agus 2017 (coibhéis tona CO2/tona)

                        Luach tagarmhairc (lamháltais/tona) le haghaidh 2021-2025

                        Cóc

                        0,144

                        0,217

                        Mian shintéaraithe

                        0,163

                        0,157

                        Miotal te

                        1,331

                        1,288

                        Anóid réamhbhácáilte

                        0,317

                        0,312

                        Alúmanam

                        1,484

                        1,464

                        Clincear stroighne léithe

                        0,722

                        0,693

                        Clincear stroighne báine

                        0,973

                        0,957

                        Aol

                        0,746

                        0,725

                        Dolaimít

                        0,881

                        0,815

                        Dolaimít shintéaraithe

                        1,441

                        1,406

                        Gloine ar snámh

                        0,421

                        0,399

                        Buidéil agus crúscaí gloine éadathaí

                        0,323

                        0,290

                        Buidéil agus crúscaí gloine dathaí

                        0,265

                        0,237

                        Táirgí de shnáithín gloine filiméadach leanúnach

                        0,290

                        0,309

                        Brící foraghaidhe

                        0,094

                        0,106

                        Pábhálacha

                        0,140

                        0,146

                        Tíleanna dín

                        0,130

                        0,120

                        Púdar spraethriomaithe

                        0,050

                        0,058

                        Plástar

                        0,048

                        0,047

                        Gipseam tánaisteach triomaithe

                        0,008

                        0,013

                        Craft-laíon snáithín ghearr

                        0,000

                        0,091

                        Craft-líon snáithín fhada

                        0,001

                        0,046

                        Laíon suilfíte, laíon teirmimheicniúil agus laíon meicniúil

                        0,000

                        0,015

                        Laíon páipéir athshlánaithe

                        0,000

                        0,030

                        Nuachtpháipéar

                        0,007

                        0,226

                        Mínpháipéar neamhbhrata

                        0,011

                        0,242

                        Mínpháipéar brata

                        0,043

                        0,242

                        Páipéar síoda

                        0,139

                        0,254

                        Líneálach tástáilte agus cuisliú

                        0,071

                        0,188

                        Cairtchlár neamhbhrata

                        0,009

                        0,180

                        Cairtchlár brata

                        0,011

                        0,207

                        Aigéad nítreach

                        0,038

                        0,230

                        Aigéad adaipeach

                        0,32

                        2,12

                        Monaiméir clóiríde vinile (VCM)

                        0,171

                        0,155

                        Feanól/aicéatón

                        0,244

                        0,230

                        S-PVC

                        0,073

                        0,066

                        E-PVC

                        0,103

                        0,181

                        Luaith shóide

                        0,789

                        0,753

                  2.   Tagarmharcanna táirge agus inmhalartacht breosla agus leictreachais á cur san áireamh

                        Tagarmharc táirge

                        Meánluach an 10 % de na suiteálacha is éifeachtúla in 2016 agus 2017 (coibhéis tona CO2/tona)

                        Luach tagarmhairc (lamháltais/tona) le haghaidh 2021-2025

                        Táirgí scaglainne

                        0,0255

                        0,0228

                        Cruach charbóin ó stuafhoirnéis leictreach

                        0,209

                        0,215

                        Cruach ard-chóimhiotail ó stuafhoirnéis leictreach

                        0,266

                        0,268

                        Teilgean iarainn

                        0,299

                        0,282

                        Olann charraige

                        0,595

                        0,536

                        Plástarchlár

                        0,119

                        0,110

                        Dubh carbóin

                        1,141

                        1,485

                        Amóinia

                        1,604

                        1,570

                        Galscoilteadh

                        0,693

                        0,681

                        Comhdhúile aramatacha

                        0,0072

                        0,0228

                        Stiréin

                        0,419

                        0,401

                        Hidrigin

                        4,09

                        6,84

                        Gás sintéiseach

                        0,009

                        0,187

                        Ocsaíd eitiléine/gliocóil eitiléine

                        0,314

                        0,389

                  3.   Tagarmharcanna teasa agus breosla

                        Tagarmharc

                        Meánluach an 10 % de na suiteálacha is éifeachtúla in 2016 agus 2017 (coibhéisí tona CO2/TJ)

                        Luach tagarmhairc (lamháltais/TJ) le haghaidh 2021-2025

                        Tagarmharc teasa

                        1,6

                        47,3

                        Tagarmharc breosla

                        34,3

                        42,6


title: Rialachán Cur Chun Feidhme (AE) 2021/453 ón gCoimisiún an 15 Márta 2021 lena leagtar síos caighdeáin theicniúla cur chun feidhme chun Rialachán (AE) Uimh. 575/2013 ó Pharlaimint na hEorpa agus ón gComhairle a chur i bhfeidhm maidir leis na ceanglais shonracha tuairiscithe le haghaidh priacal margaidh (Téacs atá ábhartha maidir le LEE)

text:
                  16.3.2021

                  GA

                  Iris Oifigiúil an Aontais Eorpaigh

                  L 89/3

         RIALACHÁN CUR CHUN FEIDHME (AE) 2021/453 ÓN gCOIMISIÚN
         an 15 Márta 2021
         lena leagtar síos caighdeáin theicniúla cur chun feidhme chun Rialachán (AE) Uimh. 575/2013 ó Pharlaimint na hEorpa agus ón gComhairle a chur i bhfeidhm maidir leis na ceanglais shonracha tuairiscithe le haghaidh priacal margaidh
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         ag féachaint do Rialachán (AE) Uimh. 575/2013 ó Pharlaimint na hEorpa agus ón gComhairle an 26 Meitheamh 2013 maidir le ceanglais stuamachta i gcomhair institiúidí creidmheasa agus gnólachtaí infheistíochta agus lena leasaítear Rialachán (AE) Uimh. 648/2012 (1), agus go háirithe Airteagal 430b(6) de,
         De bharr an mhéid seo a leanas:

                     (1)

                     In 2019, d’fhoilsigh Coiste Basel um Maoirseacht ar Bhaincéireacht (CBMB) an t-athbhreithniú ar na “ceanglais caipitil íosta le haghaidh priacal margaidh”, rud a thug aghaidh ar na laigí i láimhseáil stuamachta ghníomhaíochtaí leabhair trádála na mbanc agus lenar tugadh isteach, i measc ceanglais eile, an ceanglas maidir le cur chuige caighdeánaithe atá íogair ó thaobh riosca de maidir le priacal margaidh, atá ceaptha agus calabraithe chun go mbeidh sé ina chúltaca inchreidte le cur chuige na samhlacha inmheánacha.

                     (2)

                     Le Rialachán (AE) 2019/876 ó Pharlaimint na hEorpa agus ón gComhairle (2) leasaíodh Rialachán (AE) Uimh. 575/2013 chun an ceanglas ar institiúidí faisnéis a thuairisciú maidir leis na ceanglais cistí dílse faoin gcur chuige caighdeánaithe malartach sin atá íogair ó thaobh priacail de a thabhairt isteach i gcreat stuamachta an Aontais.

                     (3)

                     Ba cheart ceanglais tuairiscithe aonfhoirmeacha a leagan síos maidir le cistí dílse faoin gcur chuige caighdeánaithe malartach sin i ndáil le tuairisciú do na húdaráis inniúla i gcomhréir le hAirteagal 430b de Rialachán (AE) Uimh. 575/2013 agus i gcomhréir leis an ngníomh tarmligthe dá dtagraítear in Airteagal 461d den Rialachán sin.

                     (4)

                     De réir Airteagal 430b(1) de Rialachán (AE) Uimh. 575/2013, ba cheart feidhm a bheith ag na ceanglais shonracha tuairiscithe le haghaidh priacal margaidh a leagtar amach san Airteagal sin ó dháta chur i bhfeidhm an ghnímh tharmligthe dá dtagraítear in Airteagal 461d den Rialachán sin. Is iomchuí, dá bhrí sin, go ndéanfar dáta chur i bhfeidhm an Rialacháin seo a chuíchóiriú le dáta chur i bhfeidhm an ghnímh tharmligthe sin.

                     (5)

                     Tá an Rialachán seo bunaithe ar na dréachtchaighdeáin theicniúla cur chun feidhme arna gcur faoi bhráid an Choimisiúin ag an Údarás Baincéireachta Eorpach (ÚBE).

                     (6)

                     Tá comhairliúcháin phoiblí oscailte déanta ag ÚBE maidir leis na dréachtchaighdeáin theicniúla cur chun feidhme ar a bhfuil an Rialachán seo bunaithe, tá anailís déanta aige ar na costais agus ar na tairbhí a d’fhéadfadh a bheith ag baint leo ann agus d’iarr sé comhairle ar an nGrúpa Geallsealbhóirí um Urrúis agus Margaí arna bhunú i gcomhréir le hAirteagal 37 de Rialachán (AE) Uimh. 1093/2010 ó Pharlaimint na hEorpa agus ón gComhairle (3),

               TAR ÉIS AN RIALACHÁN SEO A GHLACADH:

            Airteagal 1
            Dátaí tagartha agus dátaí tuairiscithe

               1.   Tuairisceoidh institiúidí an fhaisnéis dá dtagraítear in Airteagal 430b, in Airteagal 94(1) agus in Airteagal 325ú(1) de Rialachán (AE) Uimh. 575/2013 chuig na húdaráis inniúla gach ráithe mar atá an fhaisnéis sin an 31 Márta, an 30 Meitheamh, an 30 Meán Fómhair agus an 31 Nollaig.

               2.   Tuairisceoidh institiúidí an fhaisnéis dá dtagraítear i mír 1 faoi uair scoir gnó ar na laethanta seo a leanas: 12 Bealtaine, 11 Lúnasa, 11 Samhain agus 11 Feabhra.

               3.   I gcás nach lá oibre é an lá dá dtagraítear i mír 2 i mBallstát an údaráis inniúil a bhfuil an fhaisnéis le tuairisciú dó, nó gur Satharn nó Domhnach é, cuirfear an fhaisnéis isteach faoi uair scoir gnó an lae oibre dár gcionn.

               4.   Soláthróidh institiúidí aon cheartú ar an bhfaisnéis arna tuairisciú do na húdaráis inniúla gan moill mhíchuí.

            Airteagal 2
            Tuairisciú ar thairseacha a leagtar amach in Airteagal 94(1) agus in Airteagal 325a(1) de Rialachán (AE) Uimh. 575/2013
            Tuairisceoidh institiúidí faisnéis faoi mhéid an ghnó atá acu laistigh agus lasmuigh den chlár comhardaithe atá faoi réir priacal margaidh, agus faoi mhéid a leabhair trádála, ar bhonn aonair nó ar bhonn comhdhlúite, de réir mar is infheidhme, trí úsáid a bhaint as teimpléad 90 d’Iarscríbhinn I agus i gcomhréir le treoracha Roinn 1 de Chuid II d’Iarscríbhinn II a ghabhann leis an Rialachán seo.

            Airteagal 3
            Tuairisciú ar an gcur chuige caighdeánaithe malartach
            Tuairisceoidh institiúidí torthaí na ríomhanna bunaithe ar an gcur chuige caighdeánaithe malartach dá dtagraítear in Airteagal 430b (1) de Rialachán (AE) Uimh. 575/2013 ar bhonn aonair nó ar bhonn comhdhlúite, de réir mar is infheidhme, trí úsáid a bhaint as teimpléad 91 d’Iarscríbhinn I a ghabhann leis an Rialachán seo agus i gcomhréir le treoracha Roinn 2 de Chuid II d’Iarscríbhinn II a ghabhann leis an Rialachán seo.

            Airteagal 4
            Formáidí malartaithe sonraí agus faisnéis a bhaineann le sonraí a chur isteach

               1.   Tuairisceoidh institiúidí an fhaisnéis dá dtagraítear in Airteagail 2 agus 3 den Rialachán seo sna formáidí malartaithe sonraí agus na léaráidí malartaithe sonraí a shonraíonn a n-údarás inniúil agus urramóidh siad an sainmhíniú pointe sonraí ar shamhail an phointe sonraí agus na foirmlí bailíochtaithe a leagtar síos in Iarscríbhinn III.

               2.   Faisnéis nach bhfuil de dhíth nó nach bhfuil infheidhme ní chuirfear san áireamh i gcur isteach na sonraí í.

               3.   Déanfar luachanna uimhriúla a chur isteach mar a leanas:

                           (a)

                           déanfar pointí sonraí a bhfuil an cineál sonraí “Airgeadaíocht” ag gabháil leo a thuairisciú ag baint úsáide as íosbheachtas atá coibhéiseach leis na mílte aonad;

                           (b)

                           déanfar pointí sonraí leis an gcineál sonraí “Céatadán” a shloinneadh in aghaidh an aonaid ag baint úsáid as íosbheachtas atá coibhéiseach le ceithre dheachúil;

                           (c)

                           déanfar pointí sonraí leis an gcineál sonraí “Slánuimhir” a thuairisciú gan aon deachúil a úsáid agus beachtas atá coibhéiseach le haonaid á chur i bhfeidhm.

               4.   Aithneofar institiúidí lena nAitheantóir Eintitis Dhlítheanaigh (LEI) agus leis sin amháin. Déanfar na heintitis dhlítheanacha agus na contrapháirtithe nach institiúidí iad a shainaithint lena LEI i gcás ina mbeidh sé ar fáil.

               5.   Beidh baint ag an bhfaisnéis a thuairisceoidh institiúidí leis an méid seo a leanas:

                           (a)

                           dáta tagartha agus tréimhse thagartha tuairiscithe;

                           (b)

                           airgeadra tuairiscithe;

                           (c)

                           caighdeán cuntasaíochta;

                           (d)

                           Aitheantóir Eintitis Dhlítheanaigh (LEI) na hinstitiúide tuairiscithe;

                           (e)

                           raon feidhme comhdhlúthaithe.

            Airteagal 5
            Teacht i bhfeidhm agus dáta cur i bhfeidhm
            Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.
            Beidh feidhm aige ón 5 Deireadh Fómhair 2021.

            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 15 Márta 2021.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 176, 27.6.2013, lch. 1.

            (2)  Rialachán (AE) 2019/876 ó Pharlaimint na hEorpa agus ón gComhairle an 20 Bealtaine 2019 lena leasaítear Rialachán (AE) Uimh. 575/2013 a mhéid a bhaineann leis an gcóimheas giarála, leis an gcóimheas glanchistiúcháin chobhsaí, leis na ceanglais maidir le cistí dílse agus dliteanais incháilithe, leis an bpriacal creidmheasa contrapháirtí, leis an bpriacal margaidh, leis na risíochtaí ar chontrapháirtithe lárnacha, leis na risíochtaí ar ghnóthais chomhinfheistíochta, leis na risíochtaí móra, leis na ceanglais tuairiscithe agus nochta, agus Rialachán (AE) Uimh. 648/2012 (IO L 150, 7.6.2019, lch. 1).

            (3)  Rialachán (AE) Uimh. 1093/2010 ó Pharlaimint na hEorpa agus ón gComhairle an 24 Samhain 2010 lena mbunaítear Údarás Maoirseachta Eorpach (an tÚdarás Baincéireachta Eorpach), lena leasaítear Cinneadh Uimh. 716/2009/CE agus lena n-aisghairtear Cinneadh 2009/78/CE ón gCoimisiún (IO L 331, 15.12.2010, lch. 12).

            IARSCRÍBHINN I
            CEANGLAIS SHONRACHA TUAIRISCTHE LE hAGHAIDH PRIACAL MARGAIDH

                           TEIMPLÉID COREP

                           Uimhir theimpléid

                           Cód teimpléid

                           Ainm an teimpléid/ghrúpa na dteimpléad

                           Ainm gairid

                           Tairseacha

                        90

                        C 90.00

                        TAIRSEACHA LE hAGHAIDH AN LEABHAIR TRÁDÁLA AGUS AN PHRIACAL MARGAIDH

                        TBT

                           Cur Chuige Caighdeánaithe Malartach le haghaidh priacal margaidh

                        91

                        C 91.00

                        CEANGLAIS CISTÍ DÍLSE

                        MKR ASA SUM

                           C 90.00 TAIRSEACHA LE hAGHAIDH AN LEABHAIR TRÁDÁLA AGUS AN PHRIACAL MARGAIDH (TBT)

                           Gnó laistigh agus lasmuigh den chlár comhardaithe atá faoi réir priacal margaidh

                           Iomlán na sócmhainní

                           Miondealú de réir an leabhair rialála

                           arna leagan amach in % d'iomlán na sócmhainní

                           Leabhar trádála

                           Lasmuigh den leabhar neamhthrádála

                           ina measc: Gnó leabhair trádála chun críocha Airteagal 94 de CRR

                           Suíomhanna atá faoi réir priacal malairte eachtraí

                           Suíomhanna atá faoi réir priacal tráchtearraí

                           Iomlán

                           arna leagan amach in % d'iomlán na sócmhainní

                        0010

                        0020

                        0030

                        0040

                        0050

                        0060

                        0070

                        0080

                        0010

                           Mí 3

                        0020

                           Mí 2

                        0030

                           Mí 1

                           C 91.00 CEANGLAIS CISTÍ DÍLSE (MKR ASA SUM)

                           Suíomhanna atá faoi réir an mhodha íogaireacht-bhunaithe

                           Íogaireachtaí deilte neamhualaithe

                           Ceanglais cistí dílse de réir na gcásanna éagsúla

                           Cás ísilchomhghaoil

                           Cás meánchomhghaoil

                           Cás ardchomhghaoil

                           Deimhneach

                           Diúltach

                           Glaníogaireachtaí de réir aicme phriacail

                           Priacal deilte

                           Priacal vega

                           Priacal cuaire

                           Iomlán

                           Priacal deilte

                           Priacal vega

                           Priacal cuaire

                           Iomlán

                           Priacal deilte

                           Priacal vega

                           Priacal cuaire

                           Iomlán

                        0010

                        0020

                        0030

                        0040

                        0050

                        0060

                        0070

                        0080

                        0090

                        0100

                        0110

                        0120

                        0130

                        0140

                        0150

                        0010

                           Iomlán (An Cur Chuige Caighdeánaithe Malartach)

                        0020

                           An cur chuige íogaireacht-bhunaithe

                           Priacal an ráta úis ghinearálta (GIRR)

                        0030

                           Priacal um raon difríochta creidmheasa le haghaidh neamhurrúsúchán (CSR)

                        0040

                           Priacal um raon difríochta creidmheasa le haghaidh urrúsúcháin nach n-áirítear sa phunann trádála comhghaoil mhalartach (CSR nach mbaineann le hurrúsúcháin ACTP)

                        0050

                           Priacal um raon difríochta creidmheasa le haghaidh urrúsúcháin a áirítear sa phunann trádála comhghaoil mhalartach (ACTP CSR)

                        0060

                           Priacal cothromais (EQU)

                        0070

                           Priacal tráchtearraí (COM)

                        0080

                           Priacal malairte eachtraí (FX)

                        0090

                           Priacal mainneachtana

                           Neamhurrúsúcháin

                        0100

                           Urrúsúchán nach n-áirítear sa phunann trádála comhghaoil mhalartach (nach mbaineann le hurrúsúcháin ACTP)

                        0110

                           Urrúsúchán a áirítear sa phunann trádála comhghaoil mhalartach (ACTP)

                        0120

                           Priacal iarmharach

                           Ionstraimí foluiteacha coimhthíocha

                        0130

                           Priacail iarmharacha eile

                           Suíomhanna atá faoi réir priacal mainneachtana

                           Suíomhanna atá faoi réir priacal iarmharach

                           Ceanglais cistí dílse

                           Méid iomlán na risíochta ar phriacal

                           Ollmhéideanna mainneachtana gan choinne (JTD)

                           Oll-luach barúlach

                           Fada

                           Gairid

                        0160

                        0170

                        0180

                        0190

                        0200

                        0010

                           Iomlán (An Cur Chuige Caighdeánaithe Malartach)

                        0020

                           An cur chuige íogaireacht-bhunaithe

                           Priacal an ráta úis ghinearálta (GIRR)

                        0030

                           Priacal um raon difríochta creidmheasa le haghaidh neamhurrúsúchán (CSR)

                        0040

                           Priacal um raon difríochta creidmheasa le haghaidh urrúsúcháin nach n-áirítear sa phunann trádála comhghaoil mhalartach (CSR nach mbaineann le hurrúsúcháin ACTP)

                        0050

                           Priacal um raon difríochta creidmheasa le haghaidh urrúsúcháin a áirítear sa phunann trádála comhghaoil mhalartach (ACTP CSR)

                        0060

                           Priacal cothromais (EQU)

                        0070

                           Priacal tráchtearraí (COM)

                        0080

                           Priacal malairte eachtraí (FX)

                        0090

                           Priacal mainneachtana

                           Neamhurrúsúcháin

                        0100

                           Urrúsúchán nach n-áirítear sa phunann trádála comhghaoil mhalartach (nach mbaineann le hurrúsúcháin ACTP)

                        0110

                           Urrúsúchán a áirítear sa phunann trádála comhghaoil mhalartach (ACTP)

                        0120

                           Priacal iarmharach

                           Ionstraimí foluiteacha coimhthíocha

                        0130

                           Priacail iarmharacha eile

            IARSCRÍBHINN II

               TREORACHA CHUN NA TEIMPLÉID IN IARSCRÍBHINN I MAIDIR LE CEANGLAIS SHONRACHA TUAIRISCITHE LE hAGHAIDH PRIACAL MARGAIDH

               CUID I: TREORACHA GINEARÁLTA

            1.   Struchtúr agus coinbhinsiúin
            1.1.   Struchtúr

                        1.

                        Chun faisnéis a thuairisciú i gcomhréir leis an Rialachán Cur Chun Feidhme seo, tá ceangal ar institiúidí dhá theimpléad ar leith a líonadh isteach:

                                    (a)

                                    teimpléad chun an fhaisnéis maidir leis na tairseacha a leagtar amach in Airteagail 94 agus 325a de Rialachán (AE) Uimh. 575/2013 a thuairisciú, agus

                                    (b)

                                    teimpléad chun an achoimre ar na suíomhanna agus ar na ceanglais cistí dílse teoiriciúla bunaithe ar an gcur chuige caighdeánaithe malartach a thuairisciú.

                  1.2.   Coinbhinsiún uimhrithe

                        2.

                        Úsáidtear na gnásanna seo a leanas chun tagairt a dhéanamh do cholúin, sraitheanna agus cealla na dteimpléad sna treoracha sin agus sna rialacha bailíochtúcháin a úsáidtear chun an fhaisnéis a tuairiscíodh a bhailíochtú:

                                    (a)

                                    leantar an nodaireacht ghinearálta seo a leanas sna treoracha: {Teimpléad;Ró;Colún};

                                    (b)

                                    i gcás rialacha tagartha nó bailíochtúcháin laistigh de theimpléad, nach dtagraíonn ach do phointí sonraí an teimpléid sin nó nach n-úsáideann ach iad amháin, ní shonraítear an teimpléad: {Ró;Colún};

                                    (c)

                                    i gcás teimpléid nach bhfuil ach aon cholún amháin iontu, ní thagraítear ach do na rónna: {Teimpléad;Ró};

                                    (d)

                                    úsáidtear comhartha réiltín chun a chur in iúl go bhfuil feidhm ag an riail thagartha nó bailíochtúcháin maidir leis na rónna nó na colúin a shonraítear roimhe seo.

                  1.3.   Coinbhinsiún comhartha

                        3.

                        Aon mhéid lena méadaítear na cistí dílse nó na ceanglais maidir le cistí dílse, is mar fhigiúr deimhneach a thuairisceofar é. Aon mhéid lena laghdaítear na cistí dílse nó na ceanglais maidir le cistí dílse, is mar fhigiúr dhiúltach a thuairisceofar é. I gcás ina bhfuil comhartha diúltach (-) roimh lipéad ítime, ní bheifear ag súil leis go dtuairisceofar figiúr deimhneach le haghaidh na hítime sin.

                  1.4.   Giorrúcháin
            Chun críocha na hIarscríbhinne seo, tagraítear do Rialachán (AE) Uimh. 575/2013 mar ‘CRR’.

               CUID II: TREORACHA A BHAINEANN LEIS NA TEIMPLÉID

            1.   C 90.00 – Leabhar Trádála agus tairseacha priacail margaidh
            1.1.   Barúlacha ginearálta

                        4.

                        An fhaisnéis a chuirtear ar fáil sa teimpléad seo léireoidh sí toradh an ríomha dá dtagraítear in Airteagal 94 de CRR (maolú do ghnó beag a bhaineann leis an leabhar trádála), agus méid gnó institiúide laistigh agus lasmuigh den chlár comhardaithe, agus sin faoi réir priacal margaidh a ríomhtar i gcomhréir le hAirteagal 325a de CRR. Is leis an bhfaisnéis sin a chinntear an bhfuil feidhm ag an oibleagáid maidir le faisnéis a thuairisciú i dtaca leis an ‘gcur chuige caighdeánaithe malartach’ nó ‘cur chuige na samhlacha inmheánacha malartacha’ dá dtagraítear in Airteagal 430 de CRR.

                  1.2.   Treoracha a bhaineann le suíomhanna sonracha

                        5.

                        I dtaca le toradh an ríomha dá dtagraítear in Airteagal 94 de CRR agus an fhaisnéis faoi méid ghnó institiúide laistigh agus lasmuigh den chlár comhardaithe atá faoi réir priacal margaidh arna ríomh i gcomhréir le hAirteagal 325a de CRR, déanfar é a thuairisciú ar leithligh le haghaidh ceann gach míosa sa ráithe dá dtagraíonn an tuarascáil i rónna 0010 go 0030.

                                       Ró

                                       Tagairtí dlíthiúla agus treoracha

                                    0010

                                       Mí 3

                                    Sonraí ag deireadh an tríú mí den ráithe dá dtagraíonn an tuarascáil

                                    0020

                                       Mí 2

                                    Sonraí ag deireadh an dara mí den ráithe dá dtagraíonn an tuarascáil

                                    0030

                                       Mí 1

                                    Sonraí ag deireadh na chéad mhí den ráithe dá dtagraíonn an tuarascáil

                                       Colún

                                       Tagairtí dlíthiúla agus treoracha

                                    0010

                                       Gnó laistigh agus lasmuigh den chlár comhardaithe atá faoi réir priacal margaidh

                                    Airteagal 325a(2) de CRR
                                    Tuairisceoidh institiúidí an méid absalóideach a léireoidh gnó na hinstitiúide laistigh agus lasmuigh den chlár comhardaithe faoi réir priacal margaidh arna ríomh i gcomhréir le hAirteagal 325a(2) de CRR.

                                    0020 – 0060

                                       Miondealú de réir an leabhair rialála

                                    Déanfar gnó laistigh agus lasmuigh den chlár comhardaithe atá faoi réir priacal margaidh a mhiondealú de réir an leabhair trádála agus an leabhair neamhthrádála.

                                    0020

                                       An leabhar trádála

                                    Pointí (a), (c) agus (f) d’Airteagal 325a(2) de CRR

                                    0030 – 0040

                                       ina measc: Gnó an leabhair trádála chun críocha Airteagal 94 de CRR

                                    Airteagal 94(3) de CRR
                                    De réir mar a cheanglaítear le pointe (b) d’Airteagal 94(3) de CRR, tuairisceoidh institiúidí margadhluachanna an lá deireanaigh den mhí; i gcás nach mbeidh margadhluachanna ar fáil, tuairisceoidh siad luachanna córa ar an dáta céanna, nó, i gcás nach mbeidh margadhluachanna ná luachanna córa ar fáil ar an dáta áirithe sin, an margadhluach is déanaí nó an luach cóir.

                                    0030

                                       Iomlán

                                    Airteagal 94(3) de CRR
                                    Suimeofar méid absalóideach na suíomhanna fada agus gearra de réir mar a cheanglaítear le pointe (c) d’Airteagal 94(3) de CRR.

                                    0040

                                       arna leagan amach in % d’iomlán na sócmhainní

                                    Pointe (a) d’Airteagal 94(1) de CRR
                                    Sloinnfear méid gnó an leabhair trádála chun críocha Airteagal 94 de CRR mar chéatadán de iomlán na sócmhainní.

                                    0050 – 0060

                                       Leabhar neamhthrádála

                                    Pointí (d), (e) agus (f) d’Airteagal 325a(2) de CRR
                                    Tuairisceofar suíomhanna leabhair neamhthrádála atá faoi réir priacal margaidh miondealaithe ina suíomhanna atá faoi réir priacal malairte eachtraí agus suíomhanna atá faoi réir priacal tráchtearraí.
                                    Cinnfear na méideanna ábhartha i gcomhréir le pointí (d) agus (e) d’Airteagal 325a(2) de CRR.

                                    0070

                                       arna leagan amach in % d’iomlán na sócmhainní

                                    Pointe (a) d’Airteagal 325a(1) de CRR
                                    Déanfar an gnó laistigh agus lasmuigh den chlár comhardaithe atá faoi réir priacal margaidh a shloinneadh mar chéatadán d’iomlán na sócmhainní.

                                    0080

                                       Iomlán na sócmhainní

                                    Pointe (a) d’Airteagal 94(1) de CRR
                                    Pointe (a) d’Airteagal 325a(1) de CRR

                  2.   C 91.00 – Priacal Margaidh: Achoimre ar an gCur Chuige Caighdeánaithe Malartach (MKR ASA SUM)
            2.1.   Barúlacha Ginearálta

                        6.

                        Tugtar faisnéis achomair sa teimpléad seo maidir le ceanglais cistí dílse le haghaidh priacal margaidh a ríomh faoin gCur Chuige Caighdeánaithe Malartach (ASA), a leagtar amach i gCaibidil 1a de Theideal IV de Chuid a Trí de CRR.

                        7.

                        Faoin gCur Chuige Caighdeánaithe Malartach (ASA), ríomhfaidh institiúidí na ceanglais cistí dílse le haghaidh priacal margaidh do phunann suíomhanna leabhair trádála nó suíomhanna leabhair neamhthrádála atá faoi réir priacal malairte eachtraí nó priacal tráchtearraí mar shuim na dtrí chomhpháirt seo a leanas:

                                    a)

                                    An ceanglas cistí dílse de réir an mhodha íogaireacht-bhunaithe a leagtar amach i Roinn 2 de Chaibidil 1a de Theideal IV de Chuid a Trí de CRR;

                                    b)

                                    An ceanglas cistí dílse le haghaidh priacal mainneachtana mar a leagtar amach i Roinn 5 de Chaibidil 1a de Theideal IV de Chuid a Trí de CRR le haghaidh suíomhanna sa leabhar trádála;

                                    c)

                                    Na ceanglais cistí dílse le haghaidh priacail iarmharacha mar a leagtar amach i Roinn 4 de Chaibidil 1a de Theideal IV de Chuid a Trí de CRR i gcás suíomhanna sa leabhar trádála.

                  2.2.   Treoracha a bhaineann le suíomhanna sonracha

                           Colún

                           Tagairtí dlíthiúla agus treoracha

                        0010 – 0150

                           Suíomhanna atá faoi réir an mhodha íogaireacht-bhunaithe

                        Na ceanglais cistí dílse arna ríomh faoin modh íogaireacht-bhunaithe le haghaidh priacail deilte, vega agus chuaire d’ionstraimí ina bhfuil roghnaíocht agus gan roghnaíocht, de réir mar is infheidhme, déanfar iad a thuairisciú ar leithligh agus mar shuim sa teimpléad.
                        An próiseas chun na ceanglais cistí dílse a bhaineann go sonrach le haicme priacail ar leith a ríomh, déanfar é le haghaidh trí chás éagsúla de réir na haicme priacail, rud a léireofar i roinn ar leithligh den teimpléad:

                                    —

                                    cás an ísilchomhghaoil i gcolúin 0040 go 0070;

                                    —

                                    cás an mheánchomhghaoil i gcolúin 0080 go 0110;

                                    —

                                    cás an chomhghaoil aird i gcolúin 0120 go 0150.

                        0010 – 0030

                           Íogaireactaí deilte neamhualaithe

                        0010

                           Íogaireachtaí deilte neamhualaithe – Deimhneach

                        Airteagal 325f(3) agus Airteagal 325r de CRR.
                        Déanfaidh institiúidí íogaireacht a bpunann a ríomh i ndáil le gach fachtóir priacail laistigh den aicme priacail i gcomhréir le hAirteagal 325f (3) de CRR. Tuairisceoidh siad suim na n-íogaireachtaí deimhneacha ar fhachtóirí priacail laistigh den aicme priacail.

                        0020

                           Íogaireachtaí deilte neamhualaithe

                        Airteagal 325f(3) agus Airteagal 325r de CRR.
                        Déanfaidh institiúidí íogaireacht a bpunann a ríomh i ndáil le gach fachtóir priacail laistigh den aicme priacail i gcomhréir le hAirteagal 325f (3) de CRR. Tuairisceoidh siad suim na n-íogaireachtaí diúltacha ar fhachtóirí priacail laistigh den aicme priacail.

                        0030

                           Íogaireachtaí deilte neamhualaithe – Glaníogaireachtaí de réir na haicme priacail

                        Tuairisceoidh institiúidí glansuim na n-íogaireachtaí deimhneacha agus diúltacha uile ar na fachtóirí priacail deilte éagsúla laistigh d’aicme priacail.

                        0040, 0080, 0120

                           Priacal Deilte

                        Pointe (a) d’Airteagal 325e(1) agus d’Airteagal 325f de CRR.
                        Tuairisceoidh institiúidí an ceanglas cistí dílse a bhaineann go sonrach le haicme priacail le haghaidh priacal deilte dá dtagraítear in Airteagal 325f(8) de CRR faoin gcás is infheidhme.

                        0050, 0090, 0130

                           Priacal Vega

                        Pointe (a) d’Airteagal 325e(1) agus d’Airteagal 325f de CRR
                        Tuairisceoidh institiúidí an ceanglas cistí dílse a bhaineann go sonrach le haicme priacail le haghaidh priacal vega dá dtagraítear in Airteagal 325f(8) de CRR sa chás is infheidhme.

                        0060, 0100, 0140

                           Priacal Cuaire

                        Pointe (c) d’Airteagal 325e(1) agus d’Airteagal 325f de CRR

                        0070, 0110, 0150

                           Iomlán

                        Airteagal 325h(3) de CRR.
                        Tuairisceoidh institiúidí suim na gceanglas cistí dílse a bhaineann go sonrach le haicme priacail deilte, vega agus cuaire maidir le gach cás.

                        0160 – 0170

                           Suíomhanna atá faoi réir priacal mainneachtana – Ollmhéideanna na mainneachtana gan choinne (JTD)

                        Tuairisceoidh institiúidí na hollmhéideanna mainneachtana gan choinne dá gcuid risíochtaí ar ionstraimí neamhurrúsúcháin arna ríomh i gcomhréir le hAirteagal 325w de CRR, le haghaidh urrúsúcháin nach n-áirítear in ACTP arna gcinneadh i gcomhréir le hAirteagal 325z de CRR, agus le haghaidh risíochtaí urrúsúcháin agus risíochtaí neamhurrúsúcháin a áirítear in ACTP arna gcinneadh i gcomhréir le hAirteagal 325ac de CRR ina mbeidh miondealú idir risíochtaí fada agus risíochtaí gearra.

                        0160

                           Fada

                        0170

                           Gearr

                        0180

                           Suíomhanna atá faoi réir priacal iarmharach – Oll-luach barúlach

                        Airteagal 325u de CRR.
                        Tuairisceoidh institiúidí ollmhéideanna barúlacha, dá dtagraítear in Airteagal 325u(3) de CRR, na n-ionstraimí dá dtagraítear in Airteagal 325u(2) de CRR atá faoi réir an cheanglais cistí dílse le haghaidh priacail iarmharacha dá dtagraítear i míreanna (1) agus (4) d’Airteagal 325u de CRR.

                        0190

                           Ceanglas Cistí Dílse

                        Airteagal 325h(4), Airteagail 325w go 325ad agus Airteagal 325u de CRR
                        An muirear caipitil a chinntear de bhun Chaibidil 1a de Theideal IV de Chuid a Trí de CRR do shuíomhanna laistigh de raon feidhme chur i bhfeidhm an chur chuige chaighdeánaithe mhalartaigh.

                        0200

                           Méid iomlán na risíochta ar phriacal

                        Pointe (b) d’Airteagal 92(3) de CRR agus Airteagal 92(4) de CRR

                           Ró

                           Tagairtí dlíthiúla agus treoracha

                        0010

                           Iomlán (cur chuige caighdeánaithe malartach)

                        0020 – 0080

                           Modh íogaireachtaí-bhunaithe

                        Roinn 2 de Chaibidil 1a de Theideal IV de Chuid a Trí de CRR

                        0020

                           Priacal ráta úis ghinearálta (GIRR)

                        Pointe (i) d’Airteagal 325d(1) de CRR

                        0030

                           Priacal um raon difríochta creidmheasa le haghaidh neamhurrúsúchán (CSR)

                        Pointe (ii) d’Airteagal 325d(1) de CRR

                        0040

                           Priacal um raon difríochta creidmheasa le haghaidh urrúsúcháin nach n-áirítear sa phunann trádála chomhghaoil mhalartach (CSR nach mbaineann le hurrúsúcháin ACTP)

                        Pointe (iii) d’Airteagal 325d(1) de CRR

                        0050

                           ACTP CSR – Priacal um raon difríochta creidmheasa le haghaidh urrúsúcháin a áirítear sa phunann trádála chomhghaoil mhalartach (ACTP CSR)

                        Pointe (iv) d’Airteagal 325d(1) de CRR

                        0060

                           Priacal cothromais (EQU)

                        Pointe (v) d’Airteagal 325d(1) de CRR

                        0070

                           Priacal tráchtearraí (COM)

                        Pointe (vi) d’Airteagal 325d(1) de CRR

                        0080

                           Priacal malairte eachtraí (FX)

                        Pointe (iii) d’Airteagal 325d(1) de CRR

                        0090 – 0110

                           Priacal mainneachtana

                        Roinn 5 de Chaibidil 1a de Theideal IV de Chuid a Trí de CRR

                        0090

                           Neamhurrúsúcháin

                        Foroinn 1 de Roinn 5 de Chaibidil 1a de Theideal IV de Chuid a Trí de CRR

                        0100

                           Urrúsúcháin nach n-áirítear sa phunann trádála chomhghaoil mhalartach (nach mbaineann le hurrúsúcháin ACTP)

                        Foroinn 2 de Roinn 5 de Chaibidil 1a de Theideal IV de Chuid a Trí de CRR

                        0110

                           Urrúsúcháin a áirítear sa phunann trádála chomhghaoil mhalartach (ACTP)

                        Foroinn 3 de Roinn 5 de Chaibidil 1a de Theideal IV de Chuid a Trí de CRR

                        0120 – 0130

                           Priacal iarmharach

                        Roinn 4 de Chaibidil 1a de Theideal IV de Chuid a Trí de CRR

                        0120

                           Foluiteacha coimhthíocha

                        Pointe (a) d’Airteagal 325u(2) de CRR.

                        0130

                           Priacail iarmharacha eile

                        Pointe (b) d’Airteagal 325u(2) de CRR


title: Rialachán Cur Chun Feidhme (AE) 2021/655 ón gCoimisiún an 21 Aibreán 2021 lena leasaítear Rialachán (CE) Uimh. 1210/2003 ón gComhairle maidir le srianta sonracha áirithe ar an gcaidreamh eacnamaíoch agus airgeadais leis an Iaráic

text:
                  22.4.2021

                  GA

                  Iris Oifigiúil an Aontais Eorpaigh

                  L 137/10

         RIALACHÁN CUR CHUN FEIDHME (AE) 2021/655 ÓN gCOIMISIÚN
         an 21 Aibreán 2021
         lena leasaítear Rialachán (CE) Uimh. 1210/2003 ón gComhairle maidir le srianta sonracha áirithe ar an gcaidreamh eacnamaíoch agus airgeadais leis an Iaráic
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (CE) Uimh. 1210/2003 ón gComhairle an 7 Iúil 2003 maidir le srianta sonracha áirithe ar an gcaidreamh eacnamaíoch agus airgeadais leis an Iaráic agus lena n-aisghairtear Rialachán (CE) Uimh. 2465/96 (1), agus go háirithe Airteagal 11(b) de,
         De bharr an mhéid seo a leanas:

                     (1)

                     In Iarscríbhinn III a ghabhann le Rialachán (CE) Uimh. 1210/2003 liostaítear comhlachtaí poiblí, corparáidí agus gníomhaireachtaí agus daoine nádúrtha agus dlítheanacha, comhlachtaí agus eintitis de chuid rialtas na hIaráice a bhí ann roimhe sin, ar comhlachtaí agus eintitis iad a chumhdaítear le reo cistí agus acmhainní eacnamaíocha a bhí lonnaithe lasmuigh den Iaráic an 22 Bealtaine 2003 faoin Rialachán sin.

                     (2)

                     An 15 Aibreán 2021, chinn Coiste Smachtbhannaí Chomhairle Slándála na Náisiún Aontaithe sé eintiteas a bhaint de liosta na ndaoine agus na n-eintiteas ar cheart feidhm a bheith ag reo cistí agus acmhainní eacnamaíocha maidir leo.

                     (3)

                     Ba cheart, dá bhrí sin, Iarscríbhinn III a ghabhann le Rialachán (CE) Uimh. 1210/2003 a leasú dá réir,

               TAR ÉIS AN RIALACHÁN SEO A GHLACADH:

            Airteagal 1
            Leasaítear Iarscríbhinn III a ghabhann le Rialachán (CE) Uimh. 1210/2003 mar a leagtar amach san Iarscríbhinn a ghabhann leis an Rialachán seo.

            Airteagal 2
            Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.

            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 21 Aibreán 2021.

                  Thar ceann an Choimisiúin

                  Thar ceann an Uachtaráin

                  Ard-Stiúrthóir

                  An Ard-Stiúrthóireacht um Chobhsaíocht Airgeadais,

                  Seirbhísí Airgeadais agus Aontas na Margaí Caipitil

            (1)  IO L 169, 8.7.2003, lch. 6.

            IARSCRÍBHINN
            In Iarscríbhinn III a ghabhann le Rialachán (CE) Uimh. 1210/2003, scriostar na hiontrálacha seo a leanas:

                        “41.

                        GENERAL ESTABLISHMENT FOR BAKERIES AND OVENS (alias GENERAL ESTABLISHMENT OF BAKERIES AND OVENS). Seoltaí: (a) Al Nidhal Street, near Saddoun Park, P.O. Box 109, Baghdad, Iraq; (b) Milla, Iraq; (c) Basrah, Iraq; (d) Kerbala, Iraq; (e) Diwaniya, Iraq; (f) Najaf, Iraq; (g) Mosul, Iraq; (h) Arbil, Iraq; (i) Kirkuk, Iraq; (j) Nasiriya, Iraq; (j) Samawa, Iraq; (k) Baquba, Iraq; (m) Amara, Iraq; (n) Sulaimaniya, Iraq; (o) Dohuk, Iraq.”

                        “43.

                        GENERAL ESTABLISHMENT FOR FLOUR MILLS (alias STATE ENTERPRISE OF FLOUR MILLS). Seoltaí: (a) P.O. Box 170, entrance to Hurriyah City, Baghdad, Iraq; (b) P.O. Box 17011, entrance of Huriah City, Baghdad, Iraq.”

                        “68.

                        IRAQI STATE EXPORT ORGANISATION. Seoladh: P.O. Box 5670, Sadoon Street, Baghdad, Iraq.”

                        “69.

                        IRAQI STATE IMPORT ORGANISATION (alias IRAQI STATE ORGANISATION OF IMPORTS). Seoladh: P.O. Box 5642, Al Masbah, Hay Babile Area, 29 Street 16 Building no. 5, Baghdad, Iraq.”

                        “196.

                        STATE TRADING ENTERPRISE FOR EQUIPMENT AND HAND TOOLS. Seoltaí: (a) Khalid Al Bin Al Waleed St., P.O. Box 414, Baghdad, Iraq; (b) Camp Sarah, New Baghdad St., Baghdad, Iraq.”

                        “197.

                        STATE TRADING ENTERPRISE FOR MACHINERY. Seoladh: P.O. Box 2218, Camp Sarah, Baghdad, Iraq.”


title: Rialachán Cur Chun Feidhme (AE) 2021/656 ón gCoimisiún an 21 Aibreán 2021 lena gcláraítear ainm i gclár na Sainearraí Traidisiúnta faoi Ráthaíocht (“Slovenska potica” (STR))

text:
                  22.4.2021

                  GA

                  Iris Oifigiúil an Aontais Eorpaigh

                  L 137/12

         RIALACHÁN CUR CHUN FEIDHME (AE) 2021/656 ÓN gCOIMISIÚN
         an 21 Aibreán 2021
         lena gcláraítear ainm i gclár na Sainearraí Traidisiúnta faoi Ráthaíocht (“Slovenska potica” (STR))
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) Uimh. 1151/2012 ó Pharlaimint na hEorpa agus ón gComhairle an 21 Samhain 2012 maidir le scéimeanna cáilíochta do tháirgí talmhaíochta agus do bhia-earraí (1), agus go háirithe Airteagal 52(3)(a) de,
         De bharr an mhéid seo a leanas:

                     (1)

                     De bhun Airteagal 50(2)(b) de Rialachán (AE) Uimh. 1151/2012, an t-iarratas ón tSlóivéin ar an ainm “Slovenska potica” a chlárú mar Shainearra Traidisiúnta faoi Ráthaíocht (STR), is iarratas é a foilsíodh in Iris Oifigiúil an Aontais Eorpaigh (2).

                     (2)

                     An 29 Meitheamh 2020, fuair an Coimisiún an fógra freasúra agus an ráiteas freasúra réasúnaithe gaolmhar ón Ostair. Rinne an Coimisiún an fógra freasúra agus an ráiteas freasúra réasúnaithe ón Ostair a chur ar aghaidh chuig an tSlóivéin an 3 Iúil 2020.

                     (3)

                     Rinne an Coimisiún scrúdú ar an gcur i gcoinne a rinne an Ostair agus chinn sé go raibh sé inghlactha. Leis an gcur i gcoinne maítear go bhfuil an t-ainm “Potize”/“Putize” fós in úsáid san Ostair le haghaidh táirgí comhchosúla a dhéantar san Ostair agus gur dleathach an t-ainm a úsáid agus gur ainm é atá aitheanta leis na glúine. Thairis sin, áitítear go bhfuil tábhacht mhór eacnamaíoch ag baint le táirgeadh “Potize”/“Putize” san Ostair, go háirithe i gcás na gcuideachtaí, atá lonnaithe i ndeisceart na hOstaire, a bhíonn á tháirgeadh. Dá bhrí sin, i dtaca leis an iarratas an t-ainm sin a fhorchoimeád go heisiach do tháirgí a bhfuil an t-ainm sin orthu agus a dhéantar sa tSlóivéin (i gcomhréir le traidisiún na Slóivéine), measann an Ostair nach mór diúltú don iarratas sin. I gcás ar bith, measann an Ostair nach mór a áirithiú go mbeifear fós in ann “Potize” nó “Putize” a tháirgeadh agus an t-ainm a úsáid, ainm atá in úsáid leis na blianta fada san Ostair le haghaidh táirge a dhéantar i gcomhréir le traidisiún na hOstaire. Go hachomair, leis an gcur i gcoinne maítear gur dleathach an t-ainm atá beartaithe a chlárú, go bhfuil cáil air agus go bhfuil sé suntasach ó thaobh an gheilleagair de i gcás táirgí talmhaíochta nó bia-earraí comhchosúla i gcomhréir le pointe (b) d’Airteagal 21(1) de Rialachán (AE) Uimh. 1151/2012.

                     (4)

                     Le litir dar dáta an 28 Iúil 2020, d’iarr an Coimisiún ar na páirtithe leasmhara dul i mbun comhairliúcháin iomchuí chun teacht ar chomhaontú eatarthu féin i gcomhréir lena nósanna imeachta inmheánacha.

                     (5)

                     Tháinig an tSlóivéin agus an Ostair ar chomhaontú, a cuireadh in iúl don Choimisiún an 5 Deireadh Fómhair 2020, laistigh den sprioc-am a leagadh síos.

                     (6)

                     Chomhaontaigh an tSlóivéin agus an Ostair nach ndéantar an t-ainm “Slovenska potica” a mhí-úsáid, a aithris ná a thabhairt chun cuimhne mar Shainearra Traidisiúnta faoi Ráthaíocht (STR) na téarmaí “Potize” agus “Putize” a úsáid.

                     (7)

                     Thairis sin, d’aontaigh siad gur dlisteanach iad na hainmneacha ‘Slovenska potica’ ar thaobh, agus “Potize” agus “Putize” ar an taobh eile. Dheimhnigh an tSlóivéin nach ndéanfaí dochar do cheart tháirgeoirí na hOstaire, le clárú “Slovenska potica” mar Shainearra Traidisiúnta faoi Ráthaíocht (STR), na téarmaí “Potize” agus “Putize” a úsáid. Mar sin féin, ní úsáidfidh táirgeoirí na hOstaire aon eilimint den phacáistíocht lena dtagraítear don tSlóivéin, e.g. bratacha, dathanna etc.

                     (8)

                     Is féidir a thuiscint as an gcomhaontú gur aithin an tSlóivéin an ceart atá ag táirgeoirí na hOstaire leanúint de na hainmneacha “Potize” agus “Putize” a úsáid agus, dá bhrí sin, nach bhfuil sé i gceist an téarma “potica” a chosaint, téarma atá mar chuid den ainm cumaisc “Slovenska potica” a bhfuil an chosaint á lorg ina leith. Mar thoradh air sin, ba cheart an t-ainm “Slovenska potica” a chosaint ina iomláine, ach ba cheart a bheith in ann an téarma “Potica” a úsáid fós i gcás táirgí nach gcomhlíonann sonraíocht táirge “Slovenska potica” laistigh de chríoch an Aontais ar choinníoll go n-urramaítear na prionsabail agus na rialacha is infheidhme ina dhlíchóras.

                     (9)

                     Leis an gcomhaontú idir an tSlóivéin agus an Ostair, ní gá leasú a dhéanamh ar an tsonraíocht táirge a fhoilsítear i gcomhréir le hAirteagal 50(2) de Rialachán (AE) Uimh. 1151/2012.

                     (10)

                     Dá réir sin, ba cheart an t-ainm “Slovenska potica” a iontráil i gclár na Sainearraí Traidisiúnta faoi Ráthaíocht (STR),

               TAR ÉIS AN RIALACHÁN SEO A GHLACADH:

            Airteagal 1
            Tá an t-ainm ‘Slovenska potica’ (STR) cláraithe.
            Leis an ainm sa chéad mhír sainaithnítear táirge ó Aicme 2.3. Arán, taosrán, cácaí, milseogra, brioscaí agus earraí báicéara eile a leagtar amach in Iarscríbhinn XI a ghabhann le Rialachán Cur Chun Feidhme (AE) Uimh. 668/2014 ón gCoimisiún (3).

            Airteagal 2
            Féadfar an t-ainm “Potica” a úsáid fós i gcás táirgí nach gcomhlíonann sonraíocht táirge “Slovenska potica” laistigh de chríoch an Aontais ar choinníoll go n-urramaítear na prionsabail agus na rialacha is infheidhme ina dhlíchóras.

            Airteagal 3
            Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 21 Aibreán 2021.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 343, 14.12.2012, lch. 1.

            (2)  IO C 110, 2.4.2020, lch. 12.

            (3)  Rialachán Cur Chun Feidhme (AE) Uimh. 668/2014 ón gCoimisiún an 13 Meitheamh 2014 lena leagtar síos rialacha maidir le cur i bhfeidhm Rialachán (AE) Uimh. 1151/2012 ó Pharlaimint na hEorpa agus ón gComhairle maidir le scéimeanna cáilíochta do tháirgí talmhaíochta agus do bhia-earraí (IO L 179, 19.6.2014, lch. 36).


title: Rialachán Cur Chun Feidhme (AE) 2021/658 ón gCoimisiún an 21 Aibreán 2021 maidir le húdarú bláthola ó Origanum vulgare L subsp. hirtum (Link) letsw. Var. Vulkan (DOS 00001) mar bhreiseán beathaithe le haghaidh gach speicis ainmhíoch (Téacs atá ábhartha maidir le LEE)

text:
                  22.4.2021

                  GA

                  Iris Oifigiúil an Aontais Eorpaigh

                  L 137/16

         RIALACHÁN CUR CHUN FEIDHME (AE) 2021/658 ÓN gCOIMISIÚN
         an 21 Aibreán 2021
         maidir le húdarú bláthola ó Origanum vulgare L subsp. hirtum (Link) letsw. Var. Vulkan (DOS 00001) mar bhreiseán beathaithe le haghaidh gach speicis ainmhíoch
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (CE) Uimh. 1831/2003 ó Pharlaimint na hEorpa agus ón gComhairle an 22 Meán Fómhair 2003 maidir le breiseáin atá le húsáid i gcothú ainmhithe (1), agus go háirithe Airteagal 9(2) de,
         De bharr an mhéid seo a leanas:

                     (1)

                     Le Rialachán (CE) Uimh. 1831/2003 foráiltear maidir le húdarú breiseán atá le húsáid i gcothú ainmhithe agus maidir leis na forais agus na nósanna imeachta chun an t-údarú sin a dheonú. Le hAirteagal 4(1) den Rialachán sin foráiltear maidir le húdarú na mbreiseán

                     (2)

                     I gcomhréir le hAirteagal 4(1) de Rialachán (CE) Uimh. 1831/2003 i gcomhar le hAirteagal 7 de, cuireadh isteach iarratas go n-údarófaí bláthola ó Origanum vulgare L subsp. hirtum (Link) letsw. Var. Vulkan (DOS 00001) mar bhreiseán beathaithe le haghaidh gach speicis ainmhíoch.

                     (3)

                     D’iarr an t-iarratasóir go n-aicmeofaí an breiseán sin sa chatagóir breiseán dar teideal “breiseáin chéadfacha”. Bhí na sonraí agus na doiciméid a cheanglaítear faoi Airteagal 7(3) de Rialachán (CE) Uimh. 1831/2003 ag gabháil leis an iarratas sin.

                     (4)

                     I dtuairimí an 29 Samhain 2017 (2) agus an 4 Iúil 2019 (3) ón Údarás Eorpach um Shábháilteacht Bia (“an tÚdarás”), is é an chonclúid ar ar thángthas nach bhfuil éifeacht dhíobhálach ag an mbláthola ó Origanum vulgare L subsp. hirtum (Link) letsw. Var. Vulkan (DOS 00001), nach bhfuil éifeacht dhíobhálach aige ar shláinte ainmhithe, ar shláinte tomhaltóirí ná ar an gcomhshaol faoi na coinníollacha úsáide atá beartaithe. Ina theannta sin, thángthas ar an gconclúid go meastar gur féidir gur greannaitheoir craicinn agus súl a bheadh sa bhreiseán agus gur greannaitheoir riospráide agus craicinn a bheadh ann i gcás daoine soghabhálacha. Dá bhrí sin, measann an Coimisiún gur cheart bearta cosanta iomchuí a dhéanamh chun éifeachtaí díobhálacha ar shláinte an duine a chosc, go háirithe a mhéid a bhaineann le húsáideoirí an bhreiseáin. Ní mheasann an tÚdarás go bhfuil gá le ceanglais shonracha maidir le faireachán iarmhargaidh. Ina theannta sin d’fhíoraigh an Coimisiún an tuarascáil maidir leis na modhanna anailíse ar na breiseáin bheathaithe in ábhar beatha arna cur isteach ag an tSaotharlann Tagartha a bunaíodh le Rialachán (CE) Uimh. 1831/2003.

                     (5)

                     Leagtar síos in Airteagal 5(2)(b) de Rialachán (CE) Uimh. 1831/2003 nach bhféadfar breiseáin a chur i láthair ar bhealach a d’fhéadfadh an t-úsáideoir a chur amú. Baineann sé sin go háirithe le cur i láthair éifeachtaí breiseáin, agus an chatagóir agus an grúpa dá bhfuil sé údaraithe á gcur san áireamh. Tá roinnt comhpháirteanna sa bhreiseán lena mbaineann amhail carbhacról agus tíomól ar léiríodh éifeachtaí zóiteicniúla a bheith acu i mbreiseáin áirithe atá údaraithe cheana féin. Ionas nach sárófar an leibhéal úsáide atá beartaithe, mar atá 150 mg/kg d’ábhar beatha iomlán, sárú ba chúis le héifeacht nach bhfuil an breiseán seo údaraithe ina leith, is gá uaschainníocht a shocrú mar choinníoll maidir leis an mbreiseán a úsáid in ábhar beatha.

                     (6)

                     Léirítear leis an measúnú ar an tsubstaint sin go gcomhlíontar na coinníollacha maidir le húdarú dá bhforáiltear in Airteagal 5 de Rialachán (CE) Uimh. 1831/2003. Dá réir sin, ba cheart úsáid bláthola ó Origanum vulgare L subsp. hirtum (Link) letsw. Var. Vulkan (DOS 00001) a údarú mar a shonraítear san Iarscríbhinn a ghabhann leis an Rialachán seo.

                     (7)

                     Na bearta dá bhforáiltear sa Rialachán seo, is bearta iad atá i gcomhréir leis an tuairim ón mBuanchoiste um Plandaí, Ainmhithe, Bia agus Beatha,

               TAR ÉIS AN RIALACHÁN SEO A GHLACADH:

            Airteagal 1
            Údarú
            An tsubstaint a shonraítear san Iarscríbhinn, substaint a bhaineann leis an gcatagóir breiseán dar teideal “breiseáin chéadfacha” agus leis an bhfeidhmghrúpa dar teideal “comhdhúile blaistithe”, údaraítear í mar bhreiseán i gcothú ainmhithe, faoi réir na gcoinníollacha a leagtar síos san Iarscríbhinn sin.

            Airteagal 2
            Teacht i bhfeidhm
            Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 21 Aibreán 2021.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 268, 18.10.2003, lch. 29.

            (2)  Iris EPSA 2017;15(12):5095.

            (3)  Iris EPSA 2019;17(7):5794.

            IARSCRÍBHINN

                        Uimhir aitheantais an bhreiseáin

                        Ainm shealbhóir an údaraithe

                        Breiseán

                        Comhdhéanamh, foirmle cheimiceach, tuairisc, modh anailíse

                        Speiceas nó catagóir ainmhí

                        Aois uasta

                        Íoschion

                        Uaschion

                        Forálacha eile

                        Deireadh na tréimhse údaraithe

                        mg de shubstaint ghníomhach/kg d’ábhar beatha iomlán ina bhfuil cion taise 12 %

                           Catagóir: Breiseáin chéadfacha.

                           Feidhmghrúpa: Comhdhúile blaistithe

                        2b317eo

                        -

                        Bláthola ó Origanum vulgare L subsp. hirtum, (Link) letsw. Var. Vulkan (DOS 00001)

                           Comhdhéanamh an bhreiseáin

                        Bláthola ó Origanum vulgare L subsp. hirtum, (Link) letsw. Var. Vulkan (DOS 00001).

                           Tréithriú na substainte gníomhaí

                        Bláthola mar atá sainmhínithe ag An Chomhairle Eorpach  (1)

                                    —

                                    60-65 % carbhacról;

                                    —

                                    1-3 % tíomól

                                    —

                                    4-9 % γ-teirpinéin

                                    —

                                    5-10 % p-ciméin

                                    —

                                    < 5 % lionaló-ól

                                    —

                                    2-5 % ß caraifiléin

                                    —

                                    < 1,5 % α-teirpinéin

                                    —

                                    < 2 % teirpinéin-4-ól

                                    —

                                    0,3 – 1,0 % trans hiodráit saibinéin

                              CoE No.:317
                        Uimhir CAS: 336185-21-8
                        FEMA: 2660

                           Modh anailíse
                            (2)

                        Chun na príomh-chomhábhair a shainaithint agus chun an marcóir fíticeimiceach (carbhacról) sa bhreiseán beathaithe a chainníochtú:

                                    —

                                    crómatagrafaíocht gháis cúpláilte le mais-speictriméadracht agus brath ianúcháin lasrach (GC-MS agus GC-FID)

                              Chun bláthola oragáin i réamh-mheascáin a chinneadh:

                                    —

                                    driogadh gal-uisce mar aon le crómatagrafaíocht gháis cúpláilte le mais-speictriméadracht agus brath ianúcháin lasrach (GC-MS agus
                                    GC-FID)

                        Gach speiceas ainmhíoch

                        -

                        -

                        150

                                    1.

                                    Déanfar an breiseán a ionchorprú in ábhar beatha i bhfoirm réamh-mheascáin.

                                    2.

                                    Sna treoracha maidir le húsáid an bhreiseáin agus na réamh-mheascán, déanfar na dálaí stórála agus cobhsaíochta a shonrú.

                                    3.

                                    Maidir le bláthola ó Origanum vulgare L subsp. hirtum (Link) letsw. Var. Vulkan (DOS 00001) a mheascadh le breiseáin údaraithe eile a fhaightear ó Origanum vulgare L, ní cheadófar sin in ábhar beathaithe.

                                    4.

                                    Ar mhaithe le úsáideoirí na mbreiseán agus na réamh-mheascán, bunóidh oibreoirí gnólachtaí beathaithe nósanna imeachta oibríochtúla agus bearta eagraíochtúla chun aghaidh a thabhairt ar rioscaí a d’fhéadfadh eascairt as ionanálú, teagmháil dheirmeach nó teagmháil súl. I gcás nach féidir na rioscaí sin a dhíothú nó a laghdú a oiread is féidir leis na nósanna imeachta agus na bearta sin, úsáidfear an breiseán agus na réamh-mheascáin le trealamh cosanta pearsanta, lena n-áirítear cosaint don análú, spéaclaí sábháilteachta agus lámhainní.

                        12 Bealtaine 2031

               (1)  Foinsí nádúrtha bhlastán - Tuarascáil Uimh. 2 (2007)

               (2)  Tá sonraí faoi na modhanna anailíse ar fáil ag an seoladh seo a leanas de chuid na Saotharlainne Tagartha: https://ec.europa.eu/jrc/en/eurl/feed-additives/evaluation-reports


title: Rialachán Cur Chun Feidhme (AE) 2021/665 ón gCoimisiún an 22 Aibreán 2021 lena leasaítear Rialachán Cur Chun Feidhme (AE) 2017/373 a mhéid a bhaineann le ceanglais le haghaidh soláthraithe seirbhísí bainistithe aerthráchta/seirbhísí aerloingseoireachta agus feidhmeanna líonra bainistithe aerthráchta eile san aerspás U-spáis arna ainmniú san aerspás rialaithe (Téacs atá ábhartha maidir le LEE)

text:
                  23.4.2021

                  GA

                  Iris Oifigiúil an Aontais Eorpaigh

                  L 139/184

         RIALACHÁN CUR CHUN FEIDHME (AE) 2021/665 ÓN gCOIMISIÚN
         an 22 Aibreán 2021
         lena leasaítear Rialachán Cur Chun Feidhme (AE) 2017/373 a mhéid a bhaineann le ceanglais le haghaidh soláthraithe seirbhísí bainistithe aerthráchta/seirbhísí aerloingseoireachta agus feidhmeanna líonra bainistithe aerthráchta eile san aerspás U-spáis arna ainmniú san aerspás rialaithe
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) 2018/1139 ó Pharlaimint na hEorpa agus ón gComhairle an 4 Iúil 2018 maidir le rialacha comhchoiteanna i réimse na heitlíochta sibhialta agus lena mbunaítear Gníomhaireacht Sábháilteachta Eitlíochta an Aontais Eorpaigh, agus lena leasaítear Rialachán (CE) Uimh. 2111/2005, Rialachán (CE) Uimh. 1008/2008, Rialachán (AE) Uimh. 996/2010, Rialachán (AE) Uimh. 376/2014 agus Treoir 2014/30/AE agus Treoir 2014/53/AE ó Pharlaimint na hEorpa agus ón gComhairle, agus lena n-aisghairtear Rialachán (CE) Uimh. 216/2008 agus Rialachán (CE) Uimh. 552/2004 ó Pharlaimint na hEorpa agus ón gComhairle agus Rialachán (CEE) Uimh. 3922/91 ón gComhairle (1), agus go háirithe Airteagal 43 pointe de,
         De bharr an mhéid seo a leanas:

                     (1)

                     Le Rialachán Cur Chun Feidhme (AE) 2017/373 ón gCoimisiún (2), leagtar síos ceanglais choiteanna maidir le soláthar seirbhísí bainistithe aerthráchta agus seirbhísí aerloingseoireachta (“BAT/SAL”) agus feidhmeanna líonra bainistithe aerthráchta (“feidhmeanna líonra BAT”) eile maidir leis an ngnáth-aerthrácht agus maoirseacht an ghnáth-aerthráchta.

                     (2)

                     Le glacadh Rialachán Cur Chun Feidhme (AE) 2021/664 (3) ón gCoimisiún, d’fhéadfaí aerspás U-spáis a ainmniú laistigh den aerspás rialaithe mar a n-oibríonn aerárthaí foireannaithe i dteannta aerárthaí gan foireann. Chun sábháilteacht na n-oibríochtaí sin a áirithiú, ba cheart Rialachán Cur Chun Feidhme (AE) 2017/373 ón gCoimisiún a leasú chun go n-áireofaí ann na ceanglais is gá maidir le soláthraithe seirbhísí aerthráchta i dtaca le comhordú le soláthraithe seirbhísí U-spáis agus, nuair is infheidhme, le soláthraithe aonair seirbhísí coiteanna faisnéise.

                     (3)

                     Laistigh den aerspás U-spáis ainmnithe san aerspás rialaithe, ba cheart soláthraithe seirbhísí aerloingseoireachta a bheith freagrach fós as seirbhísí aerloingseoireachta a sholáthar d’oibreoirí aerárthaí foireannaithe. Ba cheart do sholáthraithe seirbhísí aerthráchta athchumrú dinimiciúil, mar a thugtar air, a dhéanamh ar an aerspás U-spáis freisin chun a áirithiú go mbeidh aerárthaí foireannaithe agus aerárthaí gan foireann fós leithscartha go sábháilte óna chéile.

                     (4)

                     Ba cheart nósanna imeachta sonracha agus saoráidí cumarsáide sonracha a bhunú idir aonaid seirbhísí aerthráchta iomchuí, soláthraithe seirbhísí U-spáis, oibreoirí UAS agus, nuair is infheidhme, soláthraithe aonair seirbhísí coiteanna faisnéise chun a áirithiú go ndéanfaidh na geallsealbhóirí oibríochtúla go léir an t-athchumrú dinimiciúil ar an aerspás U-spáis a chur i bhfeidhm ar bhealach comhordaithe.

                     (5)

                     Chun a áirithiú go ndéanfar an Rialachán seo a chur chun feidhme go cuí, ba cheart a ndóthain ama a thabhairt do na Ballstáit agus do na geallsealbhóirí lena mbaineann a gcuid nósanna imeachta a chur in oiriúint don chreat rialála nua sula mbeidh feidhm ag an Rialachán seo.

                     (6)

                     Mhol Gníomhaireacht Sábháilteachta Eitlíochta an Aontais Eorpaigh bearta i dTuairim Uimh. 1/2020 uaithi (4) i gcomhréir le pointí (b) agus (c) d’Airteagal 75(2) agus le hAirteagal 76(1) de Rialachán (AE) 2018/1139.

                     (7)

                     Ba cheart, dá bhrí sin, Rialachán Cur Chun Feidhme (AE) 2017/373 a leasú dá réir.

                     (8)

                     Tá na bearta dá bhforáiltear sa Rialachán seo i gcomhréir leis an tuairim ón gCoiste arna bhunú le hAirteagal 127 de Rialachán (AE) 2018/1139,

               TAR ÉIS AN RIALACHÁN SEO A GHLACADH:

            Airteagal 1
            Leasuithe ar Rialachán Cur Chun Feidhme (AE) 2017/373
            Leasaítear Rialachán Cur Chun Feidhme (AE) 2017/373 mar a leanas:

                        (1)

                        In Iarscríbhinn I, cuirtear isteach na pointí seo a leanas:

                                    “(260)

                                    ciallaíonn ‘aerspás U-spáis’ crios geografach UAS arna ainmniú ag na Ballstáit, nach lamháiltear oibríochtaí UAS a dhéanamh ann ach le tacaíocht ó sheirbhísí U-spáis;

                                    (261)

                                    ciallaíonn ‘seirbhís de chuid an U-spáis’ seirbhís atá ag brath ar sheirbhísí digiteacha agus ar uathoibriú feidhmeanna atá ceaptha tacú le rochtain shábháilte, shlán agus éifeachtúil ar aerspás an U-spáis do líon mór UAS;

                                    (262)

                                    ciallaíonn ‘seirbhís faisnéise coitinne’ seirbhís ina ndéantar sonraí statacha agus dinimiciúla a scaipeadh chun soláthar sheirbhísí an U-spáis a chumasú ar mhaithe le trácht aerárthaí gan foireann a bhainistiú;

                                    (263)

                                    ciallaíonn ‘athchumrú dinimiciúil aerspáis’ modhnú sealadach aerspás an U-spáis chun freastal ar athruithe gearrthéarmacha ar éileamh tráchta foireannaithe, trí choigeartú a dhéanamh ar theorainneacha geografacha aerspás sin an U-spáis.”

                        (2)

                        I Roinn 1 d’Fhochuid A d’Iarscríbhinn IV, cuirtear isteach pointe ATS.OR.127 seo a leanas:
                        “ATS.OR.127 Comhordú idir soláthraithe seirbhísí aerthráchta in aerspás an U-spáis

                        Déanfaidh soláthraithe seirbhísí aerthráchta na nithe seo a leanas:

                                    (a)

                                    soláthróidh siad, ar bhonn neamh-idirdhealaitheach, an fhaisnéis ábhartha maidir le trácht le haghaidh aerárthaí foireannaithe, ar faisnéis í is gá a sholáthar mar chuid de na seirbhísí faisnéise coiteanna dá dtagraítear i Rialachán Cur Chun Feidhme (AE) 2021/664 (*1) i gcomhair aerspás U-Spáis arna bhunú sa limistéar rialaithe faoi dhlínse an tsoláthraí seirbhísí aerthráchta;

                                    (b)

                                    bunóidh siad na nósanna imeachta comhordúcháin agus na saoráidí cumarsáide idir aonaid seirbhísí aerthráchta iomchuí agus soláthraithe seirbhísí U-spáis agus, nuair is infheidhme, soláthraithe aonair seirbhísí coiteanna faisnéise lena lamhálfar soláthar na sonraí sin.”;

                           (*1)  Rialachán Cur Chun Feidhme (AE) 2021/664 an 22 Aibreán 2021 maidir le creat rialála don U-spás (IO L 139, 23.4.2021, lch. 161).”;"

                        (3)

                        I Roinn 2 d’Fhochuid B d’Iarscríbhinn IV, cuirtear isteach pointe ATS.TR.237 seo a leanas:
                        “ATS.TR.237 Athchumrú dinimiciúil ar an aerspás U-spáis

                        Déanfaidh aonaid rialaithe aerthráchta an méid seo a leanas:

                                    (a)

                                    teorainn shealadach a chur leis an limistéar laistigh den aerspás U-spáis ainmnithe ar féidir oibríochtaí UAS a dhéanamh ann chun go mbeifear in ann athruithe gearrthéarmacha a dhéanamh ar an éileamh tráchta foireannaithe trí theorainneacha taobhacha nó ingearacha an aerspáis U-spáis a choigeartú;

                                    (b)

                                    a áirithiú go dtabharfar fógra do na soláthraithe ábhartha seirbhísí U-spáis agus, nuair is infheidhme, do na soláthraithe aonair seirbhísí coiteanna faisnéise, ar bhealach tráthúil agus éifeachtach, faoi ghníomhachtú, díghníomhachtú agus teorainneacha sealadacha an aerspáis U-spáis ainmnithe.”

            Airteagal 2
            Teacht i bhfeidhm
            Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.
            Beidh feidhm aige ón 26 Eanáir 2023.

            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 22 Aibreán 2021.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 212, 22.8.2018, lch. 1.

            (2)  Rialachán Cur Chun Feidhme (AE) 2017/373 ón gCoimisiún an 1 Márta 2017 lena leagtar síos ceanglais choiteanna le haghaidh soláthraithe seirbhísí bainistithe aerthráchta/seirbhísí aerloingseoireachta agus feidhmeanna líonra eile a bhaineann le bainistiú agus maoirseacht an aerthráchta, lena n-aisghairtear Rialachán (CE) Uimh. 482/2008, Rialacháin Cur Chun Feidhme (AE) Uimh. 1034/2011, (AE) Uimh. 1035/2011 agus (AE) 2016/1377 agus lena leasaítear Rialachán (AE) Uimh. 677/2011, (IO L 62, 8.3.2017, lch. 1).

            (3)  Rialachán Cur Chun Feidhme (AE) 2021/664 an 22 Aibreán 2021 maidir le creat rialála don U-spás (féach leathanach 161 den Iris Oifigiúil seo).

            (4)  https://www.easa.europa.eu/document-library/opinions


title: Rialachán Cur Chun Feidhme (AE) 2021/666 ón gCoimisiún an 22 Aibreán 2021 lena leasaítear Rialachán (AE) Uimh. 923/2012 sa mhéid a bhaineann le ceanglais d’eitlíocht foireannaithe a oibríonn san aerspás U-spáis (Téacs atá ábhartha maidir le LEE)

text:
                  23.4.2021

                  GA

                  Iris Oifigiúil an Aontais Eorpaigh

                  L 139/187

         RIALACHÁN CUR CHUN FEIDHME (AE) 2021/666 ÓN gCOIMISIÚN
         an 22 Aibreán 2021
         lena leasaítear Rialachán (AE) Uimh. 923/2012 sa mhéid a bhaineann le ceanglais d’eitlíocht foireannaithe a oibríonn san aerspás U-spáis
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) 2018/1139 ó Pharlaimint na hEorpa agus ón gComhairle an 4 Iúil 2018 maidir le rialacha coiteanna i réimse na heitlíochta sibhialta agus lena mbunaítear Gníomhaireacht Sábháilteachta Eitlíochta na hEorpa, agus lena leasaítear Rialachán (CE) Uimh. 2111/2005, Rialachán (CE) Uimh. 1008/2008, Rialachán (AE) Uimh. 996/2010, Rialachán (AE) Uimh. 376/2014 agus Treoir 2014/30/AE agus Treoir 2014/53/AE ó Pharlaimint na hEorpa agus ón gComhairle, agus lena n-aisghairtear Rialachán (CE) Uimh. 552/2004 agus Rialachán (CE) Uimh. 216/2008 ó Pharlaimint na hEorpa agus ón gComhairle agus Rialachán (CEE) Uimh. 3922/91 ón gComhairle (1), agus go háirithe Airteagail 31 agus 44 de,
         De bharr an mhéid seo a leanas:

                     (1)

                     Le Rialachán Cur Chun Feidhme (AE) Uimh. 923/2012 ón gCoimisiún (2), leagtar síos rialacha coiteanna an aeir agus forálacha oibríochtúla maidir le seirbhísí agus nósanna imeachta san aerloingseoireacht is infheidhme maidir leis an ngnáth-aerthrácht.

                     (2)

                     Chun go lamhálfar d’aerárthaí foireannaithe nach soláthraítear seirbhís rialaithe aerthráchta dóibh oibriú go sábháilte i dteannta aerárthaí gan foireann in aerspás U-spáis, tá sé tábhachtach go gcuirtear suíomh na n-aerárthaí foireannaithe in iúl do sholáthraithe seirbhísí U-spáis. Ba cheart é sin a bhaint amach trí aerárthaí foireannaithe a dhéanamh feiceálach go leictreonach, rud a d’fhágfadh, dáiríre, go gcuirfí in iúl go bhfuil siad ann trí bhíthin teicneolaíochtaí faireachais.

                     (3)

                     Ba cheart go n-áireofaí i Rialachán Cur Chun Feidhme (AE) Uimh. 923/2012 ceanglais den sórt sin d’eitlíocht fhoireannaithe a oibríonn in aerspás U-spáis.

                     (4)

                     Ba cheart go bhfeabhsófaí an tsábháilteacht a bhuí le ceanglais nua den sórt sin trí chur leis an bhfeasacht staide laistigh d’aerspás U-spáis.

                     (5)

                     Chun a áirithiú go ndéanfar an Rialachán seo a chur chun feidhme go cuí, ba cheart a ndóthain ama a thabhairt do na Ballstáit agus do na geallsealbhóirí lena mbaineann a gcuid nósanna imeachta a chur in oiriúint don chreat rialála nua.

                     (6)

                     Mhol Gníomhaireacht Sábháilteachta Eitlíochta an Aontais Eorpaigh bearta i dTuairim Uimh. 01/2020 (3) uaithi i gcomhréir le hAirteagal 76(1) de Rialachán (AE) 2018/1139.

                     (7)

                     Ba cheart, dá bhrí sin, Rialachán Cur Chun Feidhme (AE) Uimh. 923/2012 a leasú dá réir.

                     (8)

                     Tá na bearta dá bhforáiltear sa Rialachán seo i gcomhréir leis an tuairim ón gcoiste arna bhunú le hAirteagal 127 de Rialachán (AE) 2018/1139,

               TAR ÉIS AN RIALACHÁN SEO A GHLACADH:

            Airteagal 1
            Leasaítear Rialachán (AE) Uimh. 923/2012 mar a leanas:

                        (1)

                        cuirtear pointí (146) agus (147) seo a leanas isteach in Airteagal 2:

                                    “(146)

                                    ciallaíonn ‘aerspás U-spáis’ crios geografach UAS arna ainmniú ag na Ballstáit, nach lamháiltear oibríochtaí UAS a dhéanamh ann ach amháin le tacaíocht ó sheirbhísí U-spáis;

                                    (147)

                                    ciallaíonn ‘seirbhís U-spáis’ seirbhís a théann ar iontaoibh seirbhísí digiteacha agus uathoibriú feidhmeanna atá ceaptha tacú le rochtain shábháilte, éifeachtúil agus shlán ar aerspás U-spáis do líon mór UASanna.”;

                        (2)

                        cuirtear an méid seo a leanas in ionad phointe SERA.6005 i Roinn 6 den Iarscríbhinn:
                        “SERA.6005 Ceanglais maidir le cumarsáid, trasfhreagróir SSR agus feiceálacht leictreonach in aerspás U-spáis

                                    (a)

                                    Crios éigeantach raidió (RMZ)

                                                (1)

                                                Maidir le heitiltí VFR a oibríonn i gcodanna d’aerspás Aicmí E, F nó G agus eitiltí IFR a oibríonn i gcodanna d’aerspás Aicmí F nó G atá ainmnithe mar chrios éigeantach raidió (RMZ) ag an údarás inniúil, coinneoidh siad faire cumarsáide gutha leanúnach idir aer agus talamh agus bunóidh siad cumarsáid dhéthreo, de réir mar is gá, ar an gcainéal cumarsáide iomchuí, mura rud é go bhfuil forálacha malartacha arna bhforordú ag ANSP don aerspás áirithe sin á gcomhlíonadh acu.

                                                (2)

                                                Sula rachaidh siad isteach i gcrios éigeantach raidió, déanfaidh píolótaí glao tosaigh ar an gcainéal cumarsáide iomchuí ina luafar ainmniú an stáisiúin atá á ghlaoch, an glao-chomhartha, cineál an aerárthaigh, an suíomh, an leibhéal, cuspóirí na heitilte agus faisnéis eile de réir mar a fhorordóidh an t-údarás inniúil.

                                    (b)

                                    Crios éigeantach trasfhreagróra (TMZ)
                                    Na heitiltí go léir a oibríonn in aerspás atá ainmnithe mar chrios éigeantach trasfhreagróra ag an údarás inniúil, iompróidh siad agus oibreoidh siad trasfhreagróirí SSR atá in ann oibriú ar Mhóid A agus C nó ar Mhód S, mura rud é go bhfuil forálacha malartacha arna bhforordú ag ANSP don aerspás áirithe sin á gcomhlíonadh acu.

                                    (c)

                                    Aerspás U-spáis
                                    Maidir le heitiltí foireannaithe a oibríonn in aerspás atá ainmnithe mar aerspás U-spáis ag an údarás inniúil, agus nach soláthraítear ANSP seirbhís rialaithe aerthráchta dóibh, cuirfidh siad a bhfeiceálacht in iúl go leictreonach ar bhonn leanúnach do sholáthraithe seirbhísí U-spáis.

                                    (d)

                                    Déanfar na haerspáis atá ainmnithe mar chrios éigeantach raidió, mar chrios éigeantach trasfhreagróra nó mar aerspás U-spáis a fhógairt go cuí sna foilseacháin faisnéise aerloingseoireachta.”

            Airteagal 2
            Teacht i bhfeidhm
            Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.
            Beidh feidhm aige ón 26 Eanáir 2023.

            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 22 Aibreán 2021.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 212, 22.8.2018, lch. 1.

            (2)  Rialachán Cur Chun Feidhme (AE) Uimh. 923/2012 ón gCoimisiún an 26 Meán Fómhair 2012 lena leagtar síos rialacha coiteanna an aeir agus forálacha oibríochtúla maidir le seirbhísí agus nósanna imeachta san aerloingseoireacht agus lena leasaítear Rialachán Cur Chun Feidhme (AE) Uimh. 1035/2011 agus Rialacháin (CE) Uimh. 1265/2007, (CE) Uimh. 1794/2006, (CE) Uimh. 730/2006, (CE) Uimh. 1033/2006 agus (AE) Uimh. 255/2010 (IO L 281, 13.10.2012, lch. 1).

            (3)  https://www.easa.europa.eu/document-library/opinions


title: Rialachán Cur Chun Feidhme (AE) 2021/667 ón gComhairle an 23 Aibreán 2021 lena gcuirtear chun feidhme Airteagal 21(2) de Rialachán (AE) 2016/44 a bhaineann le bearta sriantacha i bhfianaise na staide sa Libia

text:
                  26.4.2021

                  GA

                  Iris Oifigiúil an Aontais Eorpaigh

                  L 141/1

         RIALACHÁN CUR CHUN FEIDHME (AE) 2021/667 ÓN gCOMHAIRLE
         an 23 Aibreán 2021
         lena gcuirtear chun feidhme Airteagal 21(2) de Rialachán (AE) 2016/44 a bhaineann le bearta sriantacha i bhfianaise na staide sa Libia
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) 2016/44 ón gComhairle an 18 Eanáir 2016 a bhaineann le bearta sriantacha i bhfianaise na staide sa Libia agus lena n-aisghairtear Rialachán (AE) Uimh. 204/2011 (1), agus go háirithe Airteagal 21(2) de,
         Ag féachaint don togra ó Ardionadaí an Aontais do Ghnóthaí Eachtracha agus don Bheartas Slándála,
         De bharr an mhéid seo a leanas:

                     (1)

                     An 18 Eanáir 2016, ghlac an Chomhairle Rialachán (AE) 2016/44.

                     (2)

                     Ba cheart an iontráil do dhuine amháin a scriosadh ó tá sé éagtha.

                     (3)

                     Dá bhrí sin, ba cheart Iarscríbhinn III a ghabhann le Rialachán (AE) 2016/44 a leasú dá réir sin,

               TAR ÉIS AN RIALACHÁN SEO A GHLACADH:

            Airteagal 1
            Leasaítear Iarscríbhinn III a ghabhann le Rialachán (AE) 2016/44 i gcomhréir leis an Iarscríbhinn a ghabhann leis an Rialachán seo.

            Airteagal 2
            Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.

            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 23 Aibreán 2021.

                  Thar ceann na Comhairle

                  An tUachtarán

               A. P. ZACARIAS

            (1)  IO L 12, 19.1.2016, lch. 1.

            IARSCRÍBHINN
            I Rialachán (AE) 2016/44, Iarscríbhinn III (Liosta na ndaoine nádúrtha agus dlíthiúla, na n-eintiteas nó na gcomhlachtaí dá dtagraítear in Airteagal 6(2)), Cuid A (Daoine), scriostar iontráil 9 (a bhaineann le AL-GAOUD, Abdelmajid).